b'\n_START_ARTICLE_\nPomo\xc4\x8dnica kristjanov\n_START_SECTION_\nVsebina praznika\n_START_PARAGRAPH_\nOpozorilo: Izraza Marija Pomo\xc4\x8dnica ne smemo razumeti tako, kot da bi bila Marija sama pomo\xc4\x8dnica ljudem v stiskah in Odre\xc5\xa1iteljica. Marijina vloga je marve\xc4\x8d podrejena osrednji vlogi Kristusa, v odvisnosti od njega in v sodelovanjem z njim. Pomo\xc4\x8d \xc4\x8dloveku prihaja od Kristusa, vendar tudi po Marijinem posredovanju. Marija ni boginja, ampak stvar. Zato Marije ne molimo, kot to delamo glede na Boga, ampak jo \xc4\x8dastimo in se ji priporo\xc4\x8damo, da nam izprosi potrebnih milosti.\n_START_SECTION_\nZgodovina praznika\n_START_PARAGRAPH_\nV lavretanskih litanijah najdemo vzklik Mariji\xc2\xa0\xc2\xbbPomo\xc4\x8d kristjanov\xc2\xab. Ta vzklik je uvrstil v litanije pape\xc5\xbe sveti Pij V. kot znamenje hvale\xc5\xbenosti za zmago nad Turki 7. oktobra 1571. v bitki pri Lepantu ki so imeli veliko premo\xc4\x8d v \xc5\xa1tevilu ladij in vojakov. Kristjani to zmago pripisujejo molitvam, ki jih je v Marijino \xc4\x8dast po pape\xc5\xbeevem naro\xc4\x8dilu molilo kr\xc5\xa1\xc4\x8dansko ljudstvo. Stoletje pozneje so Turki z ogromno armado 1683 pridrli do Dunaja in ga oblegali. To je bilo \xc5\xbee Drugo obleganje Dunaja. Bilo je le \xc5\xa1e vpra\xc5\xa1anje \xc4\x8dasa, kdaj se bo mesto vdalo, ker so imeli muslimani velikansko premo\xc4\x8d. Hoteli so stolnico sv. \xc5\xa0tefana spremeniti v hlev za svoje konje. V zadnjem trenutku je pri\xc5\xa1el na pomo\xc4\x8d poljski kraljevi\xc4\x8d Jan Sobieski in z Marijino zastavo so pognali sovra\xc5\xbenike v beg. V zahvalo je pape\xc5\xbe uvedel praznik Marijinega Imena 12. septembra, ko so dosegli to zmago, ki jo pripisujejo kristjani Marijini pripro\xc5\xa1nji._NEWLINE_Verniki so pripisovali Marijini pripro\xc5\xa1nji tudi re\xc5\xa1itev pape\xc5\xbea Pija VII. iz Napoleonovega ujetni\xc5\xa1tva. Nenavadna podobnost obstaja med usodo absolutnega vladarja in zmagovitega cesarja in njegovega jetnika pape\xc5\xbea. Pape\xc5\xbe se je moral odpovedati Cerkveni dr\xc5\xbeavi v zameno za letno podporo 2 milijona frankov v gradu Fontainebleau; pora\xc5\xbeeni Napoleon je moral v istem gradu in v isti sobi podpisati odstop v zameno za letno rento 2 milijona frankov (11. Avgusta 1814). Ko so pora\xc5\xbeenega Napoleona peljali v izgnanstvo na otok Svete Helene, se je pape\xc5\xbe Pij med zmagoslavjem pobo\xc5\xbenega ljudstva vra\xc4\x8dal 24. maja 1814 v Rim.\xc2\xa0\xc2\xbbKatoli\xc4\x8dan, ki premi\xc5\xa1ljuje te \xc4\x8dudovite dogodke, se mora veseliti nad posegi bo\xc5\xbeje previdnosti v prid Cerkve. Sovra\xc5\xbenik katoli\xc5\xa1ke Cerkve seveda ne bo videl tu ni\xc4\x8desar, kot slepa naklju\xc4\x8dja.\xc2\xab\xc2\xa0 V znamenje hvale\xc5\xbenosti za sre\xc4\x8dno re\xc5\xa1itev je uvedel pape\xc5\xbe Pij VII. praznik Marije Pomo\xc4\x8dnice. Njen apostol je bil zlasti sveti Janez Bosko. V Turinu je 1868 zgradil mogo\xc4\x8dno sveti\xc5\xa1\xc4\x8de Marije Pomo\xc4\x8dnice, od koder se je \xc5\xa1irilo njeno \xc4\x8de\xc5\xa1\xc4\x8denje po vsem svetu. _NEWLINE_Benedikt XV. poudarja pomen vzklika \xc2\xa0\xc2\xbbPomo\xc4\x8dnica kristjanov\xc2\xab\xc2\xa0v litanijah in pravi:\xc2\xa0\xc2\xbbCerkev ni naklju\xc4\x8dno ustvarila vzklika\xc2\xa0\xc2\xbbpomo\xc4\x8d kristjanov\xc2\xab\xc2\xa0na koncu litanij.\xc2\xab\xc2\xa0\xc5\xbde predhodni vzkliki izra\xc5\xbeajo to misel.\xc2\xa0\xc2\xbbZa vzkliki:\xc2\xa0\xc2\xbbZdravje bolnikov\xc2\xab,\xc2\xa0\xc2\xbbPribe\xc5\xbeali\xc5\xa1\xc4\x8de gre\xc5\xa1nikov\xc2\xab,\xc2\xa0\xc2\xbbTola\xc5\xbenica \xc5\xbealostnih\xc2\xab\xc2\xa0kli\xc4\x8de Marijo kot\xc2\xa0\xc2\xbbPomo\xc4\x8dnico kristjanov\xc2\xab.'